[{"text_idx": "#000000", "text": "C\u0302apela batalo: Android gajnas denove"}, {"text_idx": "#000001", "text": "Mi havigis fizikan klavaron por foje uzi g\u0302in kun miaj tabulkomputiloj kaj pos\u0302telefono. C\u0302u do eblas tajpi kion oni volas per g\u0302i? Jes, se oni ligas g\u0302in al aparato kun la operaciumo Android. La aparatoj de Apple kiel kutime forte limigas la uzanton."}, {"text_idx": "#000002", "text": "Mian unuan tabulkomputilon kun la operaciumo Android mi ac\u0302etis en februaro 2011. La tekniko kaj miaj bezonoj evoluis rapide, tiel ke mi nun havas jam mian kvaran modelon \u2013 Samsung Note 8. G\u0302i estas precize tio, kion mi bezonas: malpeza, maldika, kun bonega ekrano, kaj sufic\u0302e da komputkapablo por ke c\u0302io rapide kaj glate funkciu."}, {"text_idx": "#000003", "text": "G\u0302i kompreneble kostis iom pli ol mi dezirus, c\u0302efe pro la speciala skribostangeto, kiun mi tute ne bezonus \u2013 sed g\u0302i ja estas multe pli bona por miaj bezonoj ol tiuj diversaj strangaj aparatoj de Apple. Jen tio montrig\u0302is denove, kiam mi ekhavis la ideon, ke foje ne malutilus havi fizikan klavaron por la tabuleto."}, {"text_idx": "#000004", "text": "Mi uzas mian aparaton plurajn horojn tage, c\u0302efe por legi j\u0302urnalojn, tvitojn, retpag\u0302ojn kaj retpos\u0302ton \u2013 sed foje ankau\u0306 iomete por skribi, c\u0302efe mallongajn mesag\u0302etojn. Por tajpi pli ol kelkajn frazojn mi preferegas la fizikan klavaron de mia komputileto, per g\u0302i mi tajpas almenau\u0306 kvinoble pli rapide kaj dekoble pli senerare."}, {"text_idx": "#000005", "text": "Sed tamen foje oni eble ne emas kunporti la komputileton, kaj tamen subite povas aperi la bezono skribi ion pli ampleksan. Do mi decidis provi, c\u0302u troveblas malpeza, malgranda kaj ne tro kosta sendrata klavaro, kiun mi povus facile ligi al mia tabuleto. Kaj mi fakte trovis g\u0302uste tian, por malpli ol 30 eu\u0306roj."}, {"text_idx": "#000006", "text": "Facile eblis ligi g\u0302in al mia tabuleto per bluetooth, kaj tajpado tuj bone funkciis. Tamen mi kompreneble volas tajpi ne nur en la finna kaj la sveda, sed ankau\u0306 en Esperanto kaj en la rusa."}, {"text_idx": "#000007", "text": "Ec\u0302 tio fakte iugrade eblas elskatole. La c\u0302apelitajn literojn krom u\u0306 oni povas atingi sen grandaj problemoj, sed tio postulas tri klavopremojn: majuskliga klavo kaj morta klavo ^ por atingi la cirkumflekson kaj poste la baza litero. Sed u\u0306 ne facile atingeblas, kaj la neniu el la pretaj rusaj klavaroj tute plac\u0302is al mi, c\u0302ar mi kutimas tajpi per mia propra variaj\u0302o."}, {"text_idx": "#000008", "text": "Do, sed c\u0302ar Android estas Android, oni preskau\u0306 c\u0302iam povas mem agordi la aferojn tiel kiel oni volas. C\u0302i-kaze tio ec\u0302 estas tre facila, c\u0302ar sufic\u0302as instali la bonegan help-programeton External Keyboard Helper."}, {"text_idx": "#000009", "text": "Poste necesas nur ebligi g\u0302in kiel unu el la enig-metodoj, kaj en la agordoj redakti sian klavar-arang\u0302on kiel oni volas. Eblas havi du redaktitajn arang\u0302ojn, do mi faris unu por la rusa kaj alian por la finna, sveda kaj Esperanto. En la laste menciita la c\u0302apelitaj literoj estas atingeblaj per du manieroj: kun la morta klavo ^, kiu nun funkcias sen bezono de la majuskliga klavo, c\u0302ar mi inters\u0302ang\u0302is la lokojn de tremao kaj cirkumflekso, kaj per la kombino alt kaj la koncerna litero. Tamen u\u0306 atingeblas nur per la lasta maniero."}, {"text_idx": "#000010", "text": "Neniu el tiuj du estas mia plej s\u0302atata maniero tajpi Esperanton \u2013 plej rapide mi tajpas ikse. Sed s\u0302ajne momente ne eblas tajpi ikse kaj au\u0306tomate ricevi c\u0302apelojn en Android, almenau\u0306 ne per External Keyboard Helper. Se iu scias, kiel tion fari, bonvolu rakonti al mi! Kaj se iu volas provi mian c\u0302apelitan klavaron por External Keyboard Helper, prenu la dosieron jen, eniru la agordojn de External Keyboard Helper, kaj importu la arang\u0302on c\u0302e \u201dredaktita klavaro\u201d (\u201dcustom keyboard\u201d). Poste vi povos plu redakti g\u0302in lau\u0306 via deziro."}, {"text_idx": "#000011", "text": "Eblas facile fari klavaron, kie la Esperantaj literoj estas rekte atingeblaj per unu klavopremo, se oni tion deziras. Kaj se oni havas aparaton kun la plej fres\u0302a, originala versio de Android, ekzemple tiujn de Nexus, oni eble tute ne bezonas ion redakti, c\u0302ar tie elskatole devus esti elektebla tute Esperanta klavaro."}, {"text_idx": "#000012", "text": "Sed kion pri la aparatoj de Apple? Jes, la nova klavaro tute bele funkcias kun la iPhone, kiun mia dunganto trudis al mi, kvankam mi prefere volis havi telefonon kun Android. La klavaro fakte povus esti tre utila, c\u0302ar per la tus\u0302klavaro de telefono estas ec\u0302 pli maloportune tajpi ol per tiu de tabulkomputilo. Kaj tio bone eblas en la finna au\u0306 la sveda."}, {"text_idx": "#000013", "text": "Ankau\u0306 en la rusa elekteblas iu klavarfasono relative simila al mia preferata \u2013 sed kelkaj klavoj sidas en nekutima loko, kaj kompreneble oni neniel povas s\u0302ang\u0302i tion, c\u0302ar Apple en sia senfina sag\u0302o decidis malpermesi redaktadon de klavar-arang\u0302oj, kaj c\u0302iujn programoj, kiuj ebligus tion. Sekve, enigi Esperantajn literojn tute ne eblas, ne per ajna truko."}, {"text_idx": "#000014", "text": "Do jen, nova pruvo pri tio kion ni jam sciis: se vi volas ke via telefono au\u0306 tabulkomputilo faru tion kion vi volas, kaj ne nur tion, kion permesis al vi la fabrikanto, ne ac\u0302etu aparatojn de Apple."}, {"text_idx": "#000015", "text": "Cetere, Apple g\u0302is nun ne respondis al mia demando pri klavaroj, sendita al ilia teknika servo printempe de 2010, kiam mia labordonanto trudis al mi mian unuan iPhone. C\u0302u iu kredas, ke ili respondos?"}, {"text_idx": "#000016", "text": "Esperanto ig\u0302os integra parto de Android-telefonoj\nAndroid pli malferma ol iPhone \u2013 ankau\u0306 al Esperanto"}, {"text_idx": "#000017", "text": "7 svar pa\u030a \u201dC\u0302apela batalo: Android gajnas denove\u201d"}, {"text_idx": "#000018", "text": "Bedau\u0306rinde oni demandis al Apple pri Esperanto je la unua de aprilo: Eble tial ili tute malatentas nin."}, {"text_idx": "#000019", "text": "Haha! Sed tamen ne tio estas la kialo ja. La respondoj en tiu forumo ja ne estas oficialaj. S\u0302ajne neniu, kiu skribis al Apple pri la temo (mi scias pri multaj) ricevis ajnan respondon. Ili plene ignoras uzantojn, kiuj volus tajpi tute ordinarajn unikodajn literojn \u2013 sendube estas multaj aliaj literoj, krom tiuj de Espranto, kiuj ne tajpeblas per la klavaroj de Apple."}, {"text_idx": "#000020", "text": "Por mi mem mi solvis la demandon: mi ne investos mian propran monon en aparatojn, kiuj ne permesas al mi tajpi tion kion mi volas."}, {"text_idx": "#000021", "text": "Strange. Mi regule uzas Bluetooth-klavaron kun iOS-komputiletojn de Apple, kaj ja eblas tajpi la c\u0302apelitajn literojn kaj aliajn unikodajn signojn senprobleme. Alt-^ aldonas cirkumflekson, kaj Alt-b hoketon."}, {"text_idx": "#000022", "text": "Interese. Tio tamen tute ne funkcias c\u0302e mi. Eblas aldoni cirkumflekson al vokaloj, sed ne al c, g, h au\u0306 j. Hoketo tute ne funkcias, aperas iu stranga signo apud la u. Kiun bazan klavaron vi elektas?"}, {"text_idx": "#000023", "text": "Sed ec\u0302 se per iu stranga truko kaj pluraj klavopremoj ja eblus tajpi la Esperantajn literojn, restas la fakto: Apple ne permesas, ke uzantoj redaktu siajn proprajn klavarajn arang\u0302ojn tiel ke ili estu oportunaj por tajpado."}, {"text_idx": "#000024", "text": "Fakte, Apple jam delonge havas etenditan finnan klavaron elskatole en Mac OS X g\u0302uste por sveda, finna kaj Esperanto en kombino. :) Sed ja ne estas facile eltrovi tion, mi imagas ke Apple mem forgesis ke g\u0302i ekzistas. G\u0302i ankau\u0306 troveblas en iPad, sed nur se oni uzas fizikan klavaron. Por iPhone, via kritiko ja validas."}, {"text_idx": "#000025", "text": "Do, pri iPad mi nenion scias. Sed s\u0302ajne Hoss trovis similan solvon kiel vi. Tamen mi tre miras, kial oni neniel povas tajpi c\u0302apelojn en iPhone, se tio ja eblas per diversaj trukoj en iPad. Kaj c\u0302efe mi miregas, kial diable oni ne mem rajtas decidi, kiel kaj kion oni volas tajpi..."}, {"text_idx": "#000026", "text": "La baza klavaro, kiun mi uzas, estas \u201dEnglish (US Extended)\u201d. Sen fizika klavaro, por pli-malpli facile tajpi la c\u0302apelitajn literojn mi uzas makroojn \u201dShortcuts\u201d en Settings > General > Keyboard. Tie, ekzemple, oni povas aldoni regulon, ke \u201dcx\u201d faras \u201dc\u0302\u201d ktp. Ne perfekta solvo, c\u0302ar en tajpado necesas tajpi (kaj retropas\u0302e forigi) spacon, por ke la au\u0306tomata korektilo uzu la makroon. Tamen tiu truko por mi grandparte solvis la problemon de la manko de agordeblaj klavararang\u0302oj en iOS."}, {"text_idx": "#000027", "text": "Fa\u030a e-post om nya inla\u0308gg.\nIntegritet och cookies: Den ha\u0308r webbplatsen anva\u0308nder cookies. Genom att fortsa\u0308tta anva\u0308nda den ha\u0308r webbplatsen godka\u0308nner du deras anva\u0308ndning.\nOm du vill veta mer, inklusive hur du kontrollerar cookies, se:"}]